VENDIM

Nr. 75, datë 14.2.2024

PËR DISA SHTESA DHE NDRYSHIME NË VENDIMIN NR. 469, DATË 26.7.2018, TË KËSHILLIT TË MINISTRAVE, “PËR KRIJIMIN, ORGANIZIMIN DHE FUNKSIONIMIN E QENDRËS SË BOTIMEVE PËR DIASPORËN”, TË NDRYSHUAR
Në mbështetje të nenit 100 të Kushtetutës dhe të pikës 2, të nenit 23, të ligjit nr. 16/2018, “Për diasporën”, të ndryshuar, me propozimin e ministrit të Arsimit dhe Sportit, Këshilli i Ministrave
VENDOSI:

1. Në vendimin nr. 469, datë 26.7.2018, të Këshillit të Ministrave, “Për krijimin, organizimin dhe funksionimin e Qendrës së Botimeve për Diasporën”, të ndryshuar, bëhen këto shtesa dhe ndryshime:

a) Pika 1 ndryshohet, si më poshtë vijon:
“1. Krijimin e Qendrës së Botimeve për Diasporën (në vijim “QBD”), si person juridik publik buxhetor, me seli në Tiranë, në varësi të ministrit përgjegjës për arsimin.”.
b) Pas pikës 1 shtohet pika 1/1, me këtë përmbajtje:

 “1/1. Misioni i Qendrës së Botimeve për Diasporën është mbështetja e mësimdhënies së gjuhës shqipe dhe kulturës shqiptare në diasporë përmes botimit, sigurimit të teksteve mësimore dhe materialeve plotësuese.”.

c) Pikat 2 dhe 3 ndryshohen, si më poshtë vijon:

“2. QBD-ja është përgjegjëse për:

a) botimin e teksteve dhe materialeve plotësuese që do t’i shërbejnë diasporës; 

b) redaktimin përfundimtar të teksteve e të materialeve plotësuese që do të botohen;

c) nxitjen e aksesit on-line dhe të teksteve të veçanta për diasporën; 

ç) nxitjen e krijimit të platformave digjitale të mësimdhënies dhe të formateve të posaçme për e-Book; 

d) sigurimin e teksteve mësimore për diasporën, në bazë të marrëveshjeve të nënshkruara;

dh) mbulimin e shpenzimeve për shpërndarjen e teksteve mësimore e të materialeve plotësuese deri në misionet diplomatike të Republikës së Shqipërisë jashtë vendit.”.

 “3. Shtypja dhe sigurimi i teksteve mësimore dhe materialeve plotësuese, të përcaktuara në pikën 2, të këtij vendimi, realizohet nga QBD-ja dhe shpenzimet përballohen nga buxheti i shtetit.”.

ç) Pikat 4 dhe 5 shfuqizohen.

d) Pas pikës 5 shtohen pikat 5/1, 5/2 dhe 5/3, me këtë përmbajtje:

“5/1. Kërkesat për tekste mësimore e materiale plotësuese, si dhe sasia e tyre mblidhen nga misionet diplomatike të Republikës së Shqipërisë në vendet pritëse të diasporës shqiptare. Ministria përgjegjëse për punët e jashtme i dërgon këto kërkesa të përcaktuara sipas vendeve, brenda muajit maj të çdo viti, në Qendrën e Botimeve për Diasporën dhe për dijeni ministrisë përgjegjëse për arsimin. Qendra e Botimeve për Diasporën siguron me shpenzimet e saj dërgimin e teksteve mësimore e të materialeve plotësuese në misionet diplomatike, duke i kërkuar asistencë për bashkëpunim ministrisë përgjegjëse për punët e jashtme e cila i siguron QBD-së, në funksion të lehtësimit të procedurave doganore, dërgimin e botimeve, si cargo diplomatike. Misioni diplomatik asiston në shpërndarjen e tyre drejt kërkuesve të teksteve mësimore dhe materialeve plotësuese.

5/2. Nxënësit, që ndjekin mësimin e gjuhës shqipe dhe kulturës shqiptare në diasporë, përfitojnë falas tekstet mësimore dhe materialet plotësuese të botuara dhe të siguruara nga Qendra e Botimeve për Diasporën.

5/3. Qendra e Botimeve për Diasporën përgatit informacionin vjetor për sasinë dhe mënyrën e shpërndarjes së teksteve mësimore e të materialeve plotësuese në diasporën shqiptare, të cilin e dërgon pranë ministrisë përgjegjëse për arsimin dhe ministrisë përgjegjëse për punët e jashtme.”.

dh) Pika 6 ndryshohet, si më poshtë vijon:

“6. QBD-ja drejtohet dhe përfaqësohet nga drejtori, i cili organizon dhe drejton të gjithë veprimtarinë e Qendrës dhe përgjigjet para ministrit përgjegjës për arsimin. Drejtori emërohet, pezullohet, lirohet ose shkarkohet nga detyra me urdhër të ministrit përgjegjës për arsimin, sipas përcaktimeve të mëposhtme:

a) Drejtor i QBD-së emërohet shtetasi që plotëson kriteret e mëposhtme:

i. të ketë zotësi të plotë juridike për të vepruar; 

ii. të ketë përfunduar një program studimi të ciklit të dytë apo të ketë diplomë ekuivalente me të, sipas ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”. Në rast të përfundimit të studimeve jashtë vendit, të zotërojë diplomë të ciklit të dytë, të njohur dhe të njësuar sipas kuadrit ligjor në fuqi në Republikën e Shqipërisë;

iii. të ketë të paktën 5 (pesë) vjet përvojë pune në fushën e librit ose botimit;

iv. të mos jetë dënuar me vendim gjyqësor të formës së prerë;

v. të mos jetë shkarkuar nga ushtrimi i detyrës ose funksioni publik me vendim të organit kompetent, që ka marrë formë të prerë;

vi. të mos ketë masë disiplinore në fuqi.

b) Drejtori i QBD-së pezullohet nga detyra, kur:

i. me vendim gjyqësor të formës së prerë vendoset masa e sigurimit personal ndaj tij; ose

ii. është në proces hetimi për kryerjen e një vepre penale. 

c) Drejtori i QBD-së shkarkohet nga detyra në rastet e mëposhtme:

i. kur ndaj tij ka një vendim të formës së prerë nga gjykata kompetente për kryerjen e një vepre penale që dënohet me burgim; 

ii. për shkelje të rënda të ligjit;

iii. kur ka kryer veprimtari në kundërshtim me aktet nënligjore, të nxjerra nga ministri përgjegjës për arsimin;

iv. Për parregullsi të theksuara ose të përsëritura dhe me pasoja gjatë kryerjes së detyrës.

ç) Drejtori i QBD-së lirohet nga detyra në këto raste:

i. jep dorëheqjen;

ii. mbush moshën e pensionit;

iii. me vendim të komisionit mjekoligjor provohet paaftësia mendore ose fizike për kryerjen e detyrave;

iv. merret masa disiplinore e largimit nga puna.”.

e) Pikat 8, 8/1, 9 dhe 10 ndryshohen, si më poshtë vijon:

 “8. Pranë QBD-së funksionon Këshilli Koordinues i Botimeve për Diasporën, si organ vendimmarrës për çështjet e botimeve dhe aktiviteteve për diasporën.”.

“8/1. Pranë Qendrës së Botimeve për Diasporën funksionon Këshilli Koordinues i Arsimtarëve të Diasporës, si organ këshillimor për çështjet e mësimit të gjuhës shqipe dhe kulturës shqiptare në diasporë.”.

“9. Këshilli Koordinues i Botimeve për Diasporën është organ kolegjial, i përbërë nga pesë anëtarë, i cili ka përfaqësues nga:

a) ministria përgjegjëse për arsimin, dy anëtarë;

b) ministria përgjegjëse për punët e jashtme, një anëtar; 

c) Akademia e Shkencave e Shqipërisë, një anëtar; 

ç) Biblioteka Kombëtare e Shqipërisë, një anëtar.”. 

“10. Këshilli Koordinues i Botimeve për Diasporën ka këto kompetenca: 

a) Shqyrton kërkesat për botime për diasporën;
b) Miraton programet e botimeve të QBD-së, në përputhje me dokumentet strategjike për marrëdhëniet me diasporën;
c) Shqyrton dhe miraton propozimet e QBD-së për botimin e teksteve të tjera e të materialeve plotësuese për diasporën, të cilat i njoftohen ministrisë përgjegjëse për arsimin;
ç) Shqyrton dhe miraton propozimet e QBD-së për përcaktimin e kostove të teksteve e të materialeve plotësuese për diasporën, të cilat i njoftohen ministrisë përgjegjëse për arsimin;
d) Planifikon shpërndarjen e teksteve e të materialeve plotësuese të botuara nga QBD-ja;
dh) Merr vendime për çështje të tjera, që lidhen me veprimtarinë e QBD-së.”.

ë) Pika 11 shfuqizohet.

f) Pika 12 ndryshohet, si më poshtë vijon:
“12. Anëtarët e Këshillit Koordinues të Botimeve për Diasporën emërohen dhe shkarkohen me urdhër të ministrit përgjegjës për arsimin, me propozim të titullarit të institucionit përkatës. Ministri përgjegjës për arsimin cakton njërin nga anëtarët si kryetar të këtij Këshilli.

Anëtarët e Këshillit Koordinues të Botimeve për Diasporën përzgjidhen individë me përvojë pune në fushat e arsimit dhe diasporës.”.

g) Pas pikës 12 shtohet pika 12/1, me këtë përmbajtje:

“12/1. Këshilli mblidhet jo më pak se 4 (katër) herë në vit. Mbledhja e Këshillit thirret me nismën e kryetarit të Këshillit. Kryetari është i detyruar të thërrasë një mbledhje të jashtëzakonshme të Këshillit kur kjo kërkohet me shkrim nga të paktën dy anëtarë të Këshillit ose nga drejtori i QBD-së. Kërkesa duhet të përmbajë qëllimin, çështjet që do të diskutohen në mbledhje dhe materialet përkatëse. 

Sekretari i Këshillit duhet të njoftojë anëtarët e Këshillit për mbledhjen, me postë elektronike ose me shkrim, 5 (pesë) ditë pune para datës së caktuar për mbledhjen e Këshillit. Njoftimi për mbledhjen duhet të përmbajë datën, vendin e mbledhjes, rendin e ditës, si dhe materialin që do të shqyrtohet.

Rregulla të hollësishme për organizimin dhe funksionimin e Këshillit Koordinues të Botimeve për Diasporën përcaktohen në rregulloren përkatëse të tij, e cila miratohet nga Këshilli.”.

gj) Pika 13, 13/1, 13/2 dhe 13/3 ndryshohen, si më poshtë vijon:

“13. Anëtari i Këshillit Koordinues të Botimeve për Diasporën shkarkohet në këto raste:

a) Kur lirohet ose shkarkohet nga funksioni që ushtronte në institucionin që përfaqëson; 

b) Me propozim të titullarit të institucionit të përfaqësuar, për shkak të ndryshimit të misionit e të detyrave që ai kryen në atë institucion; 

c) Kur neglizhon kryerjen e detyrave dhe pjesëmarrjen e rregullt në mbledhjet e Këshillit Koordinues të Botimeve për Diasporën.”.

“13/1. Këshilli Koordinues i Arsimtarëve të Diasporës është organ kolegjial, i përbërë nga 10 (dhjetë) anëtarë, të cilët përzgjidhen nga radhët e mësuesve me origjinë shqiptare që punojnë në diasporë, organizatorë të zhvillimit të mësimit të gjuhës shqipe në diasporë. Kryetari dhe anëtarët e Këshillit Koordinues të Arsimtarëve të Diasporës emërohen dhe shkarkohen me urdhër të ministrit përgjegjës për arsimin, me propozim të ministrisë përgjegjëse për punët e jashtme dhe diasporën. Organizimi dhe funksionimi i Këshillit Koordinues të Arsimtarëve të Diasporës realizohet sipas rregullave të parashikuara në rregulloren përkatëse të tij, e cila miratohet nga Këshilli.”.

“13/2. Anëtarët e Këshillit Koordinues të Arsimtarëve të Diasporës janë mësues në diasporë dhe kanë të paktën 5 (pesë) vjet eksperiencë pune në fushën e mësuesisë.”.

“13/3. Këshilli mblidhet jo më pak se 1 (një herë) në muaj. Mbledhja e Këshillit thirret me nismën e kryetarit të Këshillit. Kryetari është i detyruar të thërrasë një mbledhje të jashtëzakonshme të Këshillit kur kjo kërkohet më shkrim nga të paktën dy anëtarë të Këshillit ose nga drejtori i QBD-së. Kërkesa duhet të përmbajë qëllimin, çështjet që do të diskutohen në mbledhje dhe materialet përkatëse.

Sekretari i Këshillit duhet të njoftojë anëtarët e Këshillit për mbledhjen, me postë elektronike ose me shkrim, 5 (pesë) ditë punë para datës së caktuar për mbledhjen e Këshillit. Njoftimi për mbledhjen duhet të përmbajë datën, vendin e mbledhjes, rendin e ditës, si dhe materialet që do të shqyrtohen.”.

h) Pikat 13/4, 13/5, 13/6 dhe 13/7 shfuqizohen.

i) Pas pikës 13/7 shtohet pika 13/8, me këtë përmbajtje:

“13/8. Këshilli Koordinues i Arsimtarëve të Diasporës ka këto kompetenca:

a) Jep informacione dhe mendime lidhur me çështjet e arsimit në gjuhën shqipe në diasporë si dhe bën propozime konkrete të lidhura me to; 

b) Organizon në bashkëpunim me ministrinë përgjegjëse për punët e jashtme, ministrinë përgjegjëse për arsimin, si dhe Qendrën e Botimeve për Diasporën takime me arsimtarët në diasporë;

c) Jep mendime për botime të teksteve nga QBD-ja për mbështetjen e mësimit të gjuhës dhe kulturës shqiptare në diasporë;

ç) Jep mendime për përmirësimin e zhvillimit profesional të mësuesve në diasporë dhe të mënyrës së bashkëpunimit me ta.”.

j) Pikat 14, 15, 16 dhe 17 ndryshohen, si më poshtë vijon:

 “14. Ministri përgjegjës për arsimin, menjëherë pas shkarkimit të anëtarit, i kërkon institucionit të përfaqësuar në Këshillin Koordinues të Botimeve për Diasporën paraqitjen e emrit të kandidatit për anëtar të këtij këshilli.”.

“15. Shpërblimi i kryetarit dhe i anëtarëve të Këshillit Koordinues të Botimeve për Diasporën kryhet, sipas rregullave të përcaktuara për shpërblimin e anëtarëve të organeve kolegjiale.”.

“16. Struktura dhe organika e QBD-së miratohen me urdhër të Kryeministrit, me propozim të ministrit përgjegjës për arsimin.”.

 “17. Rregullorja për metodat e brendshme të punës dhe të sjelljes së personelit të Qendrës së Botimeve për Diasporën miratohen nga ministri përgjegjës për arsimin, pas propozimit të drejtorit të saj.”.

k) Pika 19 shfuqizohet.

l) Pikat 20 dhe 21 ndryshohen, si më poshtë vijon:

“20. QBD-ja ka stemën dhe logon e vet zyrtare. Stema përbëhet nga stema e Republikës së Shqipërisë, me shënimet: “Republika e Shqipërisë”, “Ministria e Arsimit dhe Sportit”, “Qendra e Botimeve për Diasporën””.

“21. Vula e QBD-së ka formën dhe elementet sipas rregullave të prodhimit, administrimit, kontrollit dhe ruajtjes së vulave zyrtare.”.

2. Ngarkohen Ministria e Arsimit dhe Sportit, Ministria për Evropën dhe Punët e Jashtme dhe Qendra e Botimeve për Diasporën për zbatimin e këtij vendimi. 

Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR

Belinda Balluku
